**Doamnelor şi domnilor,**

**Stimaţi colegi!**

Odată cu formarea Alianţei pentru Integrare Europeană şi după tragicele evenimente de la 7 aprilie 2009, atât societatea, cât şi partidele politice din Alianță, au căzut de acord pentru formarea unui nou Minister, a cărui activitate să fie dedicată tinerei generaţii şi sportului. Astfel, la 25 septembrie 2009, apare Ministerul Tineretului și Sportului (MTS), iar conducerea, formarea şi răspunderea i-au revenit subsemnatului.

Am preluat un domeniu care mai bine de 8 ani de guvernare comunistă a fost neglijat, furat şi distrus, astfel încât hectare întregi, destinate infrastructurii sportive, au fost, prin diferite mijloace, înstrăinate. Aşa cum s-a întâmplat şi cu o parte din terenul din faţă Manejului de Atletică Uşoară sau cazul stadionului republican.

În asemenea situaţie ne-am văzut nevoiţi, printr-o voinţă fermă, să încetăm asemenea practici vicioase pentru averea statului, iar cele deja existente să le transmitem în procuratură pentru anchetare, astfel am curmat încercările de mai departe pentru preluarea de terenuri, prin metode meschine, din proprietatea statului, aş aminti aici cazul terenului de 6 ha de la Româneşti, prin care, în mod ferm, am curmat o încercare de înstrăinare frauduloasă.

În domeniul tineretului, permanent am avut o conlucrare frumoasă şi susţinută de rezultate palpabile împreună cu societatea civilă din domeniu, cu care chiar de la începuturi am purces la realizarea câtorva obiective esenţiale pentru tineret. Și anume:

Legea cu privire la voluntariat a fost prima creaţie normativă a MTS, este actul care permite tinerilor să demonstreze existenţa practicii de lucru la angajare, un element esenţial la încadrarea tineretului în câmpul muncii, tot această lege dezvoltă în tânără generaţie spiritul civic de cetăţeni cărora le pasă, au dorinţa şi pot să se manifeste în societate, prin mecanismul implicării lor în diferite domenii;

Un lucru important au constituit modificările la legea cu privire la tineret, care au făcut posibilă accederea tinerilor la diferite programe economice pentru dezvoltarea business-ului în rândul tinerilor şi ridicarea nivelului de abilitare economică a lor. Astfel, resetarea la nivel legislativ a domeniului de tineret, desigur cu concursul fracţiunii parlamentare a PL din Parlament, a făcut ca azi să avem una dintre cele mai performanţe legislaţii în domeniul de tineret din Europa de sud-est;

Nu mai puţin important este şi noul mecanism de finanţare a organizaţiilor din domeniu, unul transparent, bazat pe corectitudine. Acesta a făcut posibil ca numeroşi tineri să beneficieze de anumite servicii, cum ar fi: consiliere la încadrarea în câmpul muncii, program dezvoltat cu asociaţia sindicatelor din Olanda; dezvoltarea unei reţele de tineri antreprenori, care a permis fortificarea antreprenorialului în rândul tineretului în mod practic, tot aici amintesc şi de programul de abilitare economică, coordonat împreună cu Ministerul Economiei, care a permis finanţarea a sute de tineri antreprenori de la ţară anual cu câte 300.000 lei fiecare, din care 40 de procente însemna credit nerambursabil, sunt convins că mulţi tineri au profitat de el şi azi au o afacere; dezvoltarea unor programe de informare, prin răspândirea unor vicii în rândul tinerei generaţii, iar în sudul republicii am iniţiat o şcoală de studierea a limbii române la distanţă pentru tinerii care nu o posedă. Acest proiect este unic în RM, care le dă posibilitate alolingvilor din sud să înveţe limba română şi să se încadreze în societate ca cetăţeni care respectă valorile acestui stat. Un program de suflet a fost şi sper să fie în continuare „premiul tineretului”, prin care am descoperit şi apreciat cei mai talentaţi tineri în domeniu stiinței şi artei.

Pe domeniu de sport am obţinut, cred, cele mai frumoase succese de la independenţa până în prezent (iertată-mi fie nemodestia).

Am adus modificări esenţiale la legea cu privire la cultură fizică şi sport, care a permis finanţarea federaţiilor sportive într-un mod nou, bazat pe meritocraţie. Aceasta înseamnă că finanţarea federaţiilor sportive avea loc pe baza câtorva criterii esenţiale, şi anume: ponderea probei sportive respective în interiorul RM, numărul de şcoli sau cluburi existente, numărul de antrenori implicaţi în procesul de instruire, aria de răspândire şi istoricul performanţelor din proba dată. Modificările la lege au permis ca în mod transparent să se dezvolte probele sportive tradiţionale şi sportivii noştri să obţină rezultate remarcabile la diferite competiţii naţionale şi internaţionale, numărul medaliilor obţinute mărindu-se constant cu 25-30 de procente anual.

Am reparat şi dotat infrastructura sportivă, astfel încât astăzi manejul de atletică uşoară are o nouă faţă, bazinul cunoscut sub denumirea de „Locomotiv”, cel mai mare din republică, este funcţional (când am venit creştea stuf şi cântau broaştele în el), centrul sportiv a loturilor olimpice, la fel, a fost renovat, toate şcolile sportive din subordine au fost echipate cu utilaj necesar antrenamentelor, la unele am schimbat chiar şi managementul, aşa încât mii de copii şi tineri, viitori campioni ai RM, au posibilitatea azi să se antreneze în edificii renovate şi cu echipament nou.

Am avut grijă ca probele noastre tradiţionale ca trântă şi oină să le menţinem şi dezvoltăm, astfel, pe lângă şcolile sportive, au fost deschise filiale care promovau aceste genuri sportive.

O bună conlucrare cu frații noştri de peste Prut a permis ca sportivii noştri să fie în cantonament periodic alături de loturile româneşti în cele mai bune baze sportive, respectând, astfel, criteriile unei pregătiri corecte.

Stimaţi colegi!

Se vorbeşte că MTS a avut rezultate puţine, dar anume datorită lucrului realizat zi de zi, a fost posibil ca la olimpiada din 2012 din Londra, când Republica Moldova nici nu era pusă în clasamentul estimativ mondial pentru obţinerea medaliilor, să vină acasă cu 2 medalii olimpice şi practic toţi cei peste 20 de sportivi participanţi să obţină locuri de frunte în rândul primelor10 clasaţi, caz unic pentru sportul din Republica Moldova.

La fel și sportul de masă nu a fost trecut cu vederea şi a avut susţinerea MTS. La competițiile organizate anual au fost antrenaţi între 20000-40000 de tineri, copii şi veterani ai sportului din toate zonele RM, în diferite competiţii raionale, zonale şi republicane.

Stimaţi colegi!

Rezultatele menţionate mai sus cred că pentru mulţi nu sunt noi, ele reprezintă, însă, doar o parte din realizările MTS din perioada subsemnatului și au putut fi urmărite la radio şi TV. Ele sunt și au fost succesele ministerului pe care am avut onoarea şi datoria să-l conduc mai bine de 3 ani, dar au fost şi succesul Republicii Moldova. Consider că rezultatele obţinute pe aceste domenii au depăşit cu mult banii alocaţi. Stimaţi colegi, cu bani mulţi poate atinge rezultate bune oricine, dacă nu fură, cu bani puţini, însă, doar liberalii, pentru că noi suntem un partid pentru cauză şi pentru oameni.

Soarta tineretului şi a sportului din RM e legată nemijlocit de 30 noiembrie, zi în care se va decide încotro mergem: spre UE sau spre Uniunea Vamală, eu consider că avem viitor doar în cadrul UE şi NATO!

**Împreună cu PL în familia NATO şi UE**

**Ion Cebanu, Președintele Tineretului Liberal,**

**Candidat PL la funcția de deputat în Parlament**